Током 10. и 11. века Хеладом и Пелопонезом често управља један стратег. Тесалија је почетком 11. века одвојена од Хеладе и прикључена теми Солун. Једанаести век је период мира за Грчку. Он је прекинут само устанком Петра Дељана (1040-1041) и норманским нападима на Тесалију 1082. и 1083. године. Италијанске поморске републике, пре свега Млетачка, почели су да стварају своје испоставе у Грчкој. Алексије Комнин је, у рату са Норманима, склопио трговачки споразум са Млечанима доделивши им значајне повластице. Алексијеви наследници су покушали да укину ове привилегије са променљивим успехом. Млечани су 1171. године истерани из Еурипоса. Међутим, Алексије III Анђео (1195-1203) је приморан да им призна чак и шира права од оних која су предвиђена уговором његовог преходника. Користећи се заузетошћу Византије у Другом крсташком рату, Руђер II Сицилијански је 1148. године опљачкао Тебу и преселио византијске свиларе у Палермо.